NARIADENIE KOMISIE (ES) č. 1775/2004
zo 14. októbra 2004,
ktorým sa stanovuje výška produkčných odvodov v sektore cukru na hospodársky rok 2003-2004
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1260/2001 z 19. júna 2001 o spoločnej organizácii trhu v sektore cukru (1), najmä na jeho článok 15 ods. 8 prvú zarážku,
keďže:
(1)
Článok 8 nariadenia Komisie (ES) č. 314/2002 z 20. februára 2002 ustanovujúceho podrobné pravidlá pre uplatňovanie systému kvót v sektore cukru (2) ustanovuje, že do 15. októbra je potrebné stanoviť výšku základného produkčného odvodu a výšku odvodu B a, ak to bude potrebné, koeficient uvedený v článku 16 ods. 2 nariadenia (ES) č. 1260/2001 pre cukor, izoglukózu a inulínový sirup za predchádzajúci hospodársky rok.
(2)
Na hospodársky rok 2003-2004 vedie odhad priemernej straty zaznamenanej v súlade s článkom 15 ods. 1 a ods. 2 nariadenia (ES) č. 1260/2001, v súlade s ods. 3 a ods. 4 uvedeného článku, k zachovaniu výšky 2 % pre základný odvod a 27,050 % pre odvod B.
(3)
Celková strata zaznamenaná na základe známych údajov a pri uplatnení článku 15 ods. 1 nariadenia (ES) č. 1260/2001 je plne pokrytá príjmami zo základného odvodu a z odvodu B. Preto nie je potrebné stanoviť na hospodársky rok 2003-2004 koeficient uvedený v článku 16 ods. 2 uvedeného nariadenia.
(4)
Riadiaci výbor pre cukor nevydal žiadne stanovisko v lehote, ktorá mu bola pridelená jeho predsedom,
PRIJALA TOTO NARIADENIE:
Článok 1
Výšky produkčných odvodov v sektore cukru sa na hospodársky rok 2003-2004 stanovujú takto:
a)
12,638 eur za tonu bieleho cukru ako základný produkčný odvod pre cukor A a pre cukor B;
b)
170,929 eur za tonu bieleho cukru ako odvod B pre cukor B;
c)
5,330 eur za tonu sušiny ako základný produkčný odvod pre izoglukózu A a pre izoglukózu B;
d)
73,014 eur za tonu sušiny ako odvod B pre izoglukózu B;
e)
12,638 eur za tonu sušiny vyjadrenej ako ekvivalent cukru/izoglukózy ako základný produkčný odvod pre inulínový sirup A a pre inulínový sirup B;
f)
170,929 eur za tonu sušiny vyjadrenej ako ekvivalent cukru/izoglukózy ako odvod B pre inulínový sirup B.
Článok 2
Toto nariadenie nadobúda účinnosť v deň jeho uverejnenia v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 14. októbra 2004